
A 2020-2021-es tanév óvodakerti tevékenységeinek - előrelépéseinek, örömeinek, nehézségeinek, terveinek - bemutatása 

A 2020-2021-es nevelési év őszén óvodánk két nagycsoportjával, valamint az egyik középső csoport gyermekei segítségével hatalmas munkát végeztünk; a kertünk legvégén elveteményezett sárgarépákat szedtük fel. Ezek után újragondolva vágtunk neki a terület felhasználásának, mely szerint középen került kialakításra az óvodakert. A 200 m2-es földterületet tavasszal tudtuk kiméretni, megművelni. Ebből a hátsó részen terveink szerint közlekedési pályát szeretnénk majd kialakítani, az első részén pedig focipályát. Nehézségeink, hogy ötletünk van ugyan, de a megvalósítás pályázat, illetve önkormányzati humán erőforrást is igényel, ami nem könnyíti meg a dolgunk. Így első nekifutásra a tavaszra tervezett óvodakert kialakítása mindenképpen előrelépést jelent. 

A tavaly júliusban hozzánk ellátogató mentorunk ötletét megfogadva, középen kör alakban gyógynövényes kis terület került kialakításra, ezt körülfogva szabadágyásokat alakítottunk ki, melybe virágok veteményezésével, ültetésével próbálkoztunk. A talajunk és az időjárás sajnos nem kedvező, így csak néhány virág maradt meg, de igyekszünk pótolni és szárazságot tűrő növényekkel beültetni a későbbiekben. Négy csoportunknak alakítottunk ki magas ágyást: a két nagycsoportnak és a két középső csoportnak. A két kiscsoportra is gondolva szabadágyások is kialakításra kerültek. 

A téli, illetve a kora tavaszi időszakban minden korcsoport a csoportszobában is előkészületeket végzett: 
· kiscsoportosaink büdöskét, karalábét;
· középső csoportosaink őszirózsát, facéliát, kaport, zellert és sárgarépát;
· nagycsoportosaink petrezselymet, sárgarépát, paprikát, paradicsomot és céklát veteményeztek virágos ládákba. 

A március 8-tól április 19-ig tartó óvodák bezárása alatt ügyeletet biztosítottunk ugyan, bár gyermekek felügyeletét nem kérték intézményünkben, így pl. a magok palántává fejlődését nem követhették nyomon a gyerekek. A nyitást követően májusban engedte először az időjárás a kerti munkálatokat:
· kiscsoportosaink dughagymát, borsót és uborkát;
· középső csoportosaink dughagymát, fokhagymát, retket, salátát, spenótot, borsót és uborkát;
· nagycsoportosaink dughagymát, fokhagymát, retket, salátát, karalábét, paprika és paradicsom palántát, valamint fodormentát, százszorszépet, büdöskét és bársonyvirágot vetett/ültetett. 

Csoportjaink ágyásaikhoz a csoport nevét jelképező logókat készítettek, elhelyeztük a komposztálót és a vízgyűjtőt, a szerszámok elhelyezését a játékok tárolására használt faépület leválasztásával oldottuk meg. 

